**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 31.08.2019, ora 08.00 –01.09.2019, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 01.09.2019, ora 7.00**

**RÂURI**

**Debitele au fost, în general, staționare,** exceptând cursul inferior al Crișului Negru unde au fost în creștere prin propagare, iar pe cursul superior şi mijlociu al Bistriţei şi pe cursul superior al Prutului, debitele au fost în scădere ușoară.

 Debitele se situează în general la valori cuprinse între 30-90% din mediile multianuale lunare, mai mici pe unele râuri din bazinele hidrografice: Tur, Lăpuș, Bistra, Bârzava, Moraviţa, Nera, Putna, Rm. Sărat, Bârlad, pe cursurile inferioare ale Timișului, Carașului și Bistriței, pe cursul superior al Siretului, pe râul Tazlău, pe unii afluenți ai Someșului Mic (Lonea, Fizeș), Crișului Negru (Valea Roșie, Holod, Teuz), Mureșului (Iara, Vișa, Ampoi), Oltului superior și mijlociu (Râul Negru, Covasna, Ghimbăşel, Homorod, Breaza, Hârtibaciu), Argeşului superior (Arefu, Vâlsan, R. Doamnei) şi pe afluenţii Prutului.

Nivelurile pe râuri la stațiile hidrometrice se situează sub **COTELE DE ATENȚIE.**

**Debitele vor fi, în general, staționare.**

Sunt posibile scurgeri pe versanți, torenți, pâraie și creşteri izolate de niveluri şi debite pe unele râuri mici din zona de deal și munte, datorită precipitaţiilor sub formă de aversă, prognozate.

 Nivelurile pe râuri la stațiile hidrometrice se vor situa sub **COTELE DE ATENȚIE**.

**DUNĂRE**

**Debitul la intrarea în ţară** (secţiunea Baziaş) în intervalul 31.08 – 01.09.2019 a fost staţionar, având valoarea de 2800 m3/s, sub media multianuală a lunii august (4300 m3/s) şi septembrie (3800 m3/s).

În aval de Porţile de Fier debitele au fost în scădere pe sectorul Gruia – Tr. Măgurele, relativ staţionare pe sectoarele Zimnicea – Giurgiu şi Vadu Oii – Tulcea şi în creștere pe sectorul Olteniţa – Hârşova.

**Debitul la intrarea în ţară** (secţiunea Baziaş) va fi în scădere (2700 m3/s).

În aval de Porţile de Fier debitele vor fi în scădere pe sectorul sectorul Gruia – Giurgiu, relativ staţionare pe sectoarele Olteniţa – Călăraşi şi Brăila – Tulcea şi în creștere pe sectorul Cernavodă – Vadu Oii.

**2.** **Situaţia meteorologică în intervalul 31.08.2019, ora 08.00 –01.09.2019, ora 06.00**

**În ţară,** vremea a fost călduroasă în cea mai mare parte a țării, izolat caniculară la amiază în vest și sud-vest. Cerul, mai mult senin la câmpie în estul și sudul teritoriului, a prezentat înnorări temporare după-amiaza și seara în regiunile intracarpatice și în zonele de deal și de munte unde, pe arii restrânse, s-au semnalat averse și descărcări electrice. Vântul a suflat slab și moderat cu unele intensificări pe litoral, iar de scurtă durată și în timpul ploilor. Temperaturile maxime s-au încadrat între 25 de grade la Sulina și 35 de grade la Holod, Chișineu-Criș, Arad, Banloc, Moldova Nouă și Calafat, iar la ora 06.00 se înregistrau valori termice cuprinse între 7 grade la Miercurea Ciuc și Întorsura Buzăului și 24 de grade la Oravița. Spre sfârșitul intervalului, în depresiuni s-a semnalat ceață.

*Indicele temperatură - umezeală (ITU) a atins pragul critic de 80 de unități al disconfortului termic, pe arii restrânse, în vestul și sud-vestul țării.*

***Observaţii:******de ieri de la ora 06 au fost în vigoare 18 atenționări cod galben pentru fenomene meteorologice periculoase imediate,*** *emise după cum urmează: 13 de SRPV Timișoara, 4 de SRPV Cluj și 1 de SRPV Craiova.*

**La Bucureşti,** vremea s-a menținut călduroasă. Cerul a fost senin, iar vântul a suflat slab și moderat. Temperatura maximă a fost de 33 de grade la Filaret și 31 de grade la Afumați și Băneasa, iar la ora 06.00 se înregistrau 10 grade la Băneasa, 13 grade la Afumați și 16 grade la Filaret.

**3. Prognoza meteorologică în intervalul 01.09.2019, ora 08.00 –02.09.2019, ora 08.00**

**În ţară,** vremea va fi în continuare călduroasă în cea mai mare parte a țării. Cerul va fi variabil, mai mult senin dimineața și noaptea și numai izolat, după-amiaza și seara, în zona de munte, vor fi ploi de scurtă durată și descărcări electrice. Vântul va sufla slab și moderat, cu unele intensificări pe litoral și în timpul ploilor. Temperaturile maxime se vor încadra între 26 de grade pe litoral și 34 de grade, local, în vestul și sudul țării, iar cele minime vor fi cuprinse între 7 grade în estul Transilvaniei și 22 de grade în Dealurile de Vest.

**La Bucureşti,** vremea va fi în continuare călduroasă. Cerul va fi mai mult senin, iar vântul va sufla slab și moderat. Temperatura maximă va fi de 33...34 de grade, iar cea minimă de 14...16 grade.

 ***II. CALITATEA APELOR***

**2.1. Pe fluviul Dunărea**

Nu au fost semnalate evenimente deosebite.

**2.2. Pe râurile interioare**

**Dispeceratul ANAR** informează că **la 31.08.2019 ora 08.30, s-a produs un accident auto, în Bucureşti, un autobuz de transport in comun Nr:196 a fost lovit de un autoturism si acesta a ricoşat în Podul de la Eroilor, autobuzul a rămas jumătate pe Podul Eroilor şi jumătate spre râul Dâmboviţa, cu faţa în contact cu apa. S-a rupt parapetul podului. Nu s-au produs scurgeri de carburant.**

Şeful Formaţiei Ilfov s-a deplasat la locul accidentului pentru a coordona activitatea de evacuare a apei din bief, prin ridicarea stavilelor aval şi închiderea evacuării din lacul Morii. **Ca prima măsură de siguranţă s-a închis Barajul Lacul Morii complet, iar la Nodul Hidrotehnic Ştefan Furtună: s-au ridicat ST1+2+3 de la 10% la 50% iar la NH. Eroilor: s-a ridicat ST1 de la 30% la 70%. Conducătorul autobuzului şi un pasager au fost salvaţi fără a fi răniţi. După circa 4 ore de la accident, o macara agabaritică de 4 tone a ridicat autobuzul din Râul Dâmboviţa.**

**Pentru coordonarea acţiunilor, la faţa locului s-au deplasat Poliţia, ISU Bucureşti-Ilfov, Autoambulanţa Bucureşti, STB, personalul operativ de la Nodul Hidrotehnic Amenajarea râului Dâmboviţa, Eroilor şi Şef Formaţie Eroilor, Operetă.**

**2.3. Pe Marea Neagră**

Nu au fost semnalate evenimente deosebite.

***III. CALITATEA MEDIULUI***

1. **În domeniul aerului**

**Agenţia Naţională pentru Protecţia Mediului** informează că, din rezultatele analizelor efectuate în data de 29.08.2019, în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon).

Mediile zilnice pentru PM10 (pulberi în suspensie cu diametrul <10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională si europeană, cu valoarea limită zilnică de 50 µg/mc.

**APM Dâmboviţa şi GNM CJ Dâmboviţa** informează telefonic despre **producerea unui incendiu, de la orele 09.00, din 31.08.19, la un depozit de substante periculoase, cu substanţe chimice şi solvenţi, în com. Butimanu, jud. Dâmboviţa,** aparţinând societăţii comerciale BRIDGEXIM Impex SRL. Pompierii IGSU au intervenit fiind notificaţi despre incident. Stingerea incendiului a fost realizată de ISU Dâmboviţa, orele 11.00, 31.08.19, incendiul fiind cauzat de un posibil scurtcircuit care a aprins nitroceluloza depozitată. Nu au fost incidente suplimentare la stingere.

**GNM CJ Vâlcea** a informat telefonic despre **un incendiu la un depozit de vopseluri şi diluanţi, de la firma SC SARCOM SRL, din com. Mihăeşti, jud. Vâlcea, izbucnit în 31.08.2019, orele 15.00.** Au fost emise 2 mesaje RO-Alert, care sfătuiau populaţia din împrejurimi să stea adăpostită în case, cu geamurile închise, datorită fumului dens, până la finalizarea intervenţiei pompierilor. Pompierii ISU au intervenit la faţa locului pentru stingere.

1. **În domeniul solului şi vegetaţiei**

**GNM CJ Constanţa** informează despre stingerea unui **incendiu de vegetaţie uscată, care a afectat o suprafaţă de 200mp, pe un teren viran din spatele Hotelului Nevada, în Mun. Constanta. Incendiul a izbucnit la ora 17.02, 31.08.19**, şi a fost stins de pompierii ISU Dobrogea la ora 17.18.

 **3. În domeniul supravegherii radioactivităţii mediului**

Menţionăm că pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul 28.08.2019 - 29.08.2019 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

**4. În municipiul Bucureşti**

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

**DIRECȚIA DE COMUNICARE ȘI RESURSE UMANE**